Rikunarita-ORG/Wikinium huggingface dataset:
# Kaak

Minsklike tsjeak (foarantlit)
Minsklike tsjeak (sydantlit)
Minsklike tsjeak (boppeantlit)
 Dizze side giet oer **it lichemsdiel kaak**. Foar oare betsjuttings, sjoch: kaak (betsjuttingsside).
In **kaak**, **kake** of **tsjeak**, besteande út 'e ûnderkaak en de boppekaak, is in part fan de plasse, en komt yn de biology foar mei in grut ferskaat oan foarmen en maten, likegoed is de funksje meastentiids itselde: it fiedsel bewurkje foardat it yn de spisfertarring bedarret.

Yn de evolúsjebiology is it wol of net hawwen fan tsjeaken fan belang by de yndieling yn diersoarten. Meastepart fan de tsjeaken hat skerpe tosken, rânen of grutte spieren dêr't se krêftich mei bite kinne. Tsjeaken wurde ek wol brûkt ter ferdigening, en der binne guons tige raar ferneamd, bygelyks krokodileftigen, hûnen en skylpodden litte nei in byt net mear los.

De effisjintste tsjeaken hawwe nei alle gedachten de haaien, hoewol't eartiids in protte útstoarne soarten noch gruttere tsjeaken hiene. Net allinnich de enoarme spieren en in protte rigen tosken meitsje yndruk, ek it feit dat de tosken libbenslang hieltyd oanmakke wurde en sadwaande altyd flymskerp binne, meitsje fan haaien beduchte rôfdieren.

## Oar

* Slangen kinne harren tsjeak letterlik ferknoffelje, sadat sy harren prooien trochslokke kinne dy't grutter binne as de kop.

## Keppeling om utens

* Wikiwurdboek-side - *tsjeak*
# Seksuele dimorfy

It wyfke (lofts) en it mantsje fan 'e fazant.
**Seksuele dimorfy** of **geslachtsdimorfy** is it ferskil yn uterlik tusken eksimplaren fan it manlik en it froulik geslacht sa't dat foarkomt binnen in grut tal bistesoarten en ek wol by planten, lykas by guon rintfearren. Dêrby giet it net om 'e geslachtsorganen sels, mar om oare morfologyske ferskillen yn lichemsfoarm, lichemsgrutte of lichemskleur. Seksuele dimorfy is de bekendste foarm fan polymorfy.

Mantsje (lyts) en wyfke (grut) fan 'e spinnesoarte *Argiope appensa*.
By de measte bistesoarten ferskille mantsjes en wyfkes net sa bot fan uterlik, mar by guon bisten is de seksuele dimorfy sa grut dat lang tocht is dat mantsjes en wyfkes ferskillende soarten foarmen. By beskate fiskesoarten en wjirms waarden de (lytsere) mantsjes foarhinne beskôge as parasiten.

It komt ek foar dat him seksuele dimorfy by bisten, benammentlik fisken en einen, him inkeld foardocht yn 'e djoeitiid.

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
|
Foar boarnen en oare literatuer, sjoch ûnder: *References* en *Further reading*, op dizze side.

---

Commons

|  |  |
| --- | --- |
| Wikimedia Commons |  Ofbylden dy't by dit ûnderwerp hearre, binne te finen yn de kategory Sexual dimorphism fan Wikimedia Commons.
  |

 |
# Springmûzen

|  |
| --- |
| Springmûzen |
|  |
| In greidspringmûs. |
| **Taksonomy** |
| ryk: | dieren (*Animalia*) |
| stamme: | rêchstringdieren (*Chordata*) |
| ûnderstamme: | wringedieren (*Vertebrata*) |
| klasse: | sûchdieren (*Mammalia*) |
| skift: | kjifdieren (*Rodentia*) |
| ûnderskift: | mûzen en jerboä's (*Myomorpha*) |
| boppefamylje: | jerboä's (*Dipodoidea*) |
| famylje: | jerboä's (*Dipodidae*) |
| ûnderfamylje: | **springmûzen** (*Zapodinae*) |
| Coues, 1875 |
|  |

De **springmûzen** (wittenskiplike namme: *Zapodinae*) foarmje in ûnderfamylje fan 'e klasse fan 'e sûchdieren (*Mammalia*), it skift fan 'e kjifdieren (*Rodentia*), it ûnderskift fan 'e mûzen en jerboä's (*Myomorpha*), de boppefamylje fan 'e jerboä's (*Dipodoidea*) en de lyknammige famylje fan 'e jerboä's (*Dipodidae*). De springmûzen omfetsje fiif libbene soarten, wêrfan't fjouwer yn Noard-Amearika libje, en ien yn Aazje.

Hoewol't se der rûchwei útsjogge as mûzen, ûnderskiede dizze kjifdieren har troch ferlingde efterpoaten dy't se brûke om har al huppend fuort te bewegen. De sturt foarmet 60% fan 'e totale lichemslingte en wurdt brûkt om by de faak grutte sprongen oer ûneffen oerflakken it lykwicht te hâlden. Teffens beskikke springmûzen oer wangpûden om iten yn op te slaan.

De springmûzen (dy't yn it Nederlânsk *huppelmuizen* neamd wurde) binne nau besibbe oan 'e bjirkemûzen. Foarhinne wiene dy beide groepen sadwaande yndield yn in aparte taksonomyske famylje: de **slingermûzen** (*Zapodidae*). Nij ûndersyk hat lykwols útwiisd dat se like nau besibbe binne oan 'e jerboä's, sadat se frij resint by de famylje jerboä's (*Dipodidae*) ûnderbrocht binne. De oantsjuttings slingermûzen en *Zapodidae* binne sadwaande efterhelle en wurde yn 'e moderne taksonomy net mear brûkt.

## Underfamylje-opbou

|  |
| --- |
| * ûnderfamylje **springmûzen** (*Zapodinae*)
	+ skaai boskspringmûzen (*Napaeozapus*)
		- boskspringmûs (*Napaeozapus insignis*)
	+ skaai echte springmûzen (*Zapus*)
		- greidspringmûs (*Zapus hudsonius*)
		- Pasifyske springmûs (*Zapus trinotatus*)
		- westlike springmûs (*Zapus princeps*)
	+ skaai Sineeske springmûzen (*Eozapus*)
		- Sineeske springmûs (*Eozapus setchuanus* )
 |

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
|
Foar boarnen en oare literatuer, sjoch ûnder: *References*, op dizze side. |
# Jerboä's

|  |
| --- |
| Jerboä's |
|  |
| De grutte Egyptyske jerboä. |
| **Taksonomy** |
| ryk: | dieren (*Animalia*) |
| stamme: | rêchstringdieren (*Chordata*) |
| ûnderstamme: | wringedieren (*Vertebrata*) |
| klasse: | sûchdieren (*Mammalia*) |
| skift: | kjifdieren (*Rodentia*) |
| ûnderskift: | mûzen en jerboä's (*Myomorpha*) |
| boppefamylje: | jerboä's (*Dipodoidea*) |
| famylje: | **jerboä's** (*Dipodidae*) |
| Fischer von Waldheim, 1817 |
|  |

De **jerboä's** (wittenskiplike namme: *Dipodidae*) foarmje in famylje fan 'e klasse fan 'e sûchdieren (*Mammalia*), it skift fan 'e kjifdieren (*Rodentia*) en de lyknammige boppefamylje fan 'e jerboä's (*Dipodoidea*). Dizze taksonomyske groep bestiet út mear as 50 ûnderskate soarten, dy't lânseigen binne yn Jeraazje en Noard-Afrika. Dêrûnder binne de fjouwer skaaien fan echte jerboä's, dat yn 'e regel woastynbewenners binne, en fierders de dêrmei nau besibbe springmûzen en bjirkemûzen, dy't foarkomme yn greidlân, wâlden en bergen. In skaaimerk dêr't alle jerboä's har mei ûnderskiede fan oare kjifdieren is dat se by steat binne om út stân wei grutte sprongen te meitsjen op 'e beide efterpoaten, sûnder dêrby mei de foarpoaten de grûn oan te reitsjen.

## Famylje-opbou

|  |
| --- |
| * famylje **jerboä's** (*Dipodidae*)
	+ ûnderfamylje birkemûzen (*Sicistinae*)
		- skaai bjirkemûzen (*Sicista*): 13 soarten
	+ ûnderfamylje dwerchjerboä's (*Cardiocraniinae*)
		- skaai Balûtsyske dwerchjerboä's (*Salpingotulus*): 1 soarte
		- skaai echte dwerchjerboä's (*Salpingotus*): 5 soarten
		- skaai fiifteansdwerchjerboä's (*Cardiocranius*): 1 soarte
	+ ûnderfamylje fiifteannige jerboä's (*Allactaginae*)
		- skaai bobrinskijerboä's of Bobrinski's jerboä's (*Allactodipus*): 1 soarte
		- skaai fiifteannige jerboä's (*Allactaga*): 13 soarten
		- skaai grousturtjerboä's (*Pygeretmus*): 3 soarten
	+ ûnderfamylje langearjerboä's (*Euchoreutinae*)
		- skaai langearjerboä's (*Euchoreutes*): 1 soarte
	+ ûnderfamylje springmûzen (*Zapodinae*)
		- skaai boskspringmûzen (*Napaeozapus*): 1 soarte
		- skaai echte springmûzen (*Zapus*): 3 soarten
		- skaai Sineeske springmûzen (*Eozapus*): 1 soarte
	+ ûnderfamylje trijeteannige jerboä's (*Dipodinae*)
		- tûke echte trijeteannige jerboä's (*Dipodini*)
			* skaai Afrikaanske trijeteannige jerboä's (*Jaculus*): 3 soarten
			* skaai Aziatyske trije teannige jerboä's (*Stylodipus*): 3 soarten
			* skaai lichtensteinjerboä's of Lichtensteins jerboä's (Eremodipus): 1 soarte
			* skaai noardlike trijeteannige jerboä's (*Dipus*): 1 soarte
		- tûke ûnechte trijeteannige jerboä's (*Paradipodini*)
			* skaai ûnechte trijeteannige jerboä's (*Paradipus*): 1 soarte
 |

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
|
Foar boarnen en oare literatuer, sjoch ûnder: *References*, op dizze side.

---

Commons

|  |  |
| --- | --- |
| Wikimedia Commons |  Ofbylden dy't by dit ûnderwerp hearre, binne te finen yn de kategory Dipodidae fan Wikimedia Commons.
  |

 |
# Fleanende iikhoarntsjes

|  |
| --- |
| Fleanende iikhoarntsjes |
|  |
| In "fleanend" iikhoarntsje. |
| **Taksonomy** |
| ryk: | dieren (*Animalia*) |
| stamme: | rêchstringdieren (*Chordata*) |
| ûnderstamme: | wringedieren (*Vertebrata*) |
| klasse: | sûchdieren (*Mammalia*) |
| skift: | kjifdieren (*Rodentia*) |
| ûnderskift: | iikhoarntsjes en sliepmûzen (*Sciuromorpha*) |
| famylje: | iikhoarntsjes (*Sciuridae*) |
| ûnderfamylje: | echte iikhoarntsjes (*Sciurinae*) |
| tûke: | **fleanende iikhoarntsjes** (*Pteromyini*) |
| Brandt, 1855 |
|  |

De **fleanende iikhoarntsjes** of **fleanhoarntsjes** (wittenskiplike namme: *Pteromyini*) foarmje in tûke fan 'e klasse fan 'e sûchdieren (*Mammalia*), it skift fan 'e kjifdieren (*Rodentia*), it ûnderskift fan 'e iikhoarntsjes en sliepmûzen (*Sciuromorpha*), de famylje fan 'e iikhoarntsjes (*Sciuridae*) en de ûnderfamylje fan 'e echte iikhoarntsjes (*Sciurinae*). Ta dizze tûke hearre 48 soarten, wêrfan't trije noch mar koartby ûntdutsen binne, ferdield oer fyftjin skaaien yn 2 ûndertûken.

De fleanende iikhoarntsjes binne nachtdieren, dy't benammen yn Súd-, Súdeast- en East-Aazje libje, mei twa soarten yn Noard-Amearika en ien dy't oant yn noardeastlik Jeropa foarkomt. Dizze bisten kinne, oars as dat de namme hawwe wol, net echt fleane, mar se hawwe in losse hûdflap tusken de foar- en efterpoaten dy't se strak lûke kinne troch de poaten te sprieden. Dy hûdflap stelt har by steat om in beskate ôfstân te sweven.

## Tûke-opbou

|  |
| --- |
| * tûke **fleanende iikhoarntsjes** of **fleanhoarntsjes** (*Pteromyini*)
	+ ûndertûke blaugrize fleanende iikhoarntsjes (*Glaucomyina*)
		- skaai dwerchfleanhoarntsjes (*Petaurillus*): 3 soarten
		- skaai fleanende iikhoarntsjes fan de Nije Wrâld (*Glaucomys*): 2 soarten
		- skaai Yndonezyske fleanende iikhoarntsjes (*Iomys*): 2 soarten
		- skaai Yndyske fleanende iikhoarntsjes (*Petinomys*): 9 soarten
		- skaai Kasjmierfleanhoarntsjes (*Eoglaucomys*): 1 soarte
		- skaai pylksturtfleanhoarntsjes (*Hylopetes*): 10 soarten
	+ ûndertûke echte fleanende iikhoarntsjes (*Pteromyina*)
		- skaai fleanende iikhoarntsjes fan de Alde Wrâld (*Pteromys*): 2 soarten
		- skaai grutte swarte fleanende iikhoarntsjes (*Aeromys*): 2 soarten
		- skaai hierpoatfleanhoarntsjes (*Belomys*): 1 soarte
		- skaai Namdaphafleanhoarntsjes (*Biswamoyopterus*): 1 soarte
		- skaai Noardsineeske fleanende iikhoarntsjes (*Aeretes*): 1 soarte
		- skaai oarstoskige fleanende iikhoarntsjes (*Trogopterus*): 1 soarte
		- skaai reekfleanhoarntsjes (*Pteromyscus*): 1 soarte
		- skaai reuzefleanhoarntsjes (*Petaurista*): 11 soarten
		- skaai rotsfleanhoarntsjes (*Eupetaurus*): 1 soarte
 |

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
|
Foar boarnen en oare literatuer, sjoch ûnder: *References*, op dizze side.

---

Commons

|  |  |
| --- | --- |
| Wikimedia Commons |  Ofbylden dy't by dit ûnderwerp hearre, binne te finen yn de kategory Pteromyini fan Wikimedia Commons.
  |

 |
# Snorhierren

Snorhierren by in nuete rôt.
**Snorhierren** of **taasthierren** (Latyn: *vibrissae*) binne hierren dy't anatomysk sjoen karakterisearre wurde troch har grutte omfang en stivens (folle grutter en stiver as bgl. minsklik hollehier) en it grutte en goed trochblette hierpûdsje dêr't se út groeie. Se binne spesifyk adaptearre om as taastsintugen te fungearjen, en steane streekrjocht yn ferbining mei it sintúglik sintrum fan 'e harsens. Snorhierren komme op ferskate plakken op it lichem foar by de measte sûchdieren, ynklusyf alle primaten behalven de minske.

Snorhierren by in seehûn.
Snorhierren binne fral goed ûntwikkele by bisten dy't swakke eagen hawwe en by nachtdieren. Se binne fan belang foar it finen fan it paad en it sykjen nei fretten, yn it bysûnder as dat fretten libbet en besiket te ûntkommen. Guon bisten, lykas de hûsmûs, kinne luchtbewegings waarnimme mei har snorhierren, wylst oaren, wêrûnder seehûnen, der de grutte fan foarwerpen mei ynskatte kinne (dy't se op 'e seeboaiem oantreffe). Wylst rôfdieren der fretten mei sykje, brûke proaidieren se om natuerlike fijannen mei gewaar te wurden.

Snorhierren befine har meastal om 'e noas of snút hinne (dêrfandinne de namme), mar se sitte ek faak boppe eagen (dêr't minsken se yn 'e regel foar wynbrauwen oansjogge) en soms op oare plakken fan it lichem. Om't de wurking fan snorhierren fan grut belang is foar it oerlibjen fan 'e sûchdieren dy't se hawwe, is by har in grut part fan 'e harsens ynrjochte foar de ferwurking fan 'e ympulsen út 'e senuwen by de snorhierren. Ek brûke se in protte enerzjy om 'e hierpûdsjes om 'e snorhierren hinne waarm te hâlden, sadat dit sintúch altyd ynsetber is.

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
|
Foar boarnen en oare literatuer, sjoch ûnder: *References*, op dizze side.

---

Commons

|  |  |
| --- | --- |
| Wikimedia Commons |  Ofbylden dy't by dit ûnderwerp hearre, binne te finen yn de kategory Vibrissae fan Wikimedia Commons.
  |

 |
# Wangpûde

In **wangpûde** of **wangsek** is in wangholte fan in oprekber stik hûd yn 'e wangen, dy't foarkomt by beskate soarten sûchdieren. Hoewol't sokke lichemsdielen fral bekend binne fan guon kjifdieren, lykas hamsters, komme se ek foar by û.m. apen, guon flearmûzen en it fûgelbekdier. De wangpûden fan grûniikhoarntsjes kinne like lang as har hiele lichem wêze as se fol sitte.

Wangpûden hawwe ferskillende funksjes. Yn it foarste plak meitsje se it flugge sammeljen fan iten mooglik, dat dan letter, op in feilich plak, yn alle rêst bepluze wurde kin. Dat it is in evolúsjonêre adaptaasje om predaasje tsjin te gean. Dêrnjonken kin yn wangpûden tydlik iten opslein wurde, sadat it meinommen wurde kin nei in oar plak. Fral by apen, dy't yn 'e beammen gjin lidden frij hawwe om spul mei te tôgjen, is dy funksje fan belang. By beskate soarten hamsters stoppet it wyfke de jongen soms yn 'e wangpûden om se allegear yn ien kear nei in oar of feiliger nêst oer te bringen. Sommige hamsters blaze har wangpûden fol mei lucht as se swimme sille, sadat se min ofte mear as swimbantsjes of in rêdingsfest wurkje.

Der sitte lykwols ek neidielen oan it hawwen fan wangpûden. As der in skerp foarwerp yn komt dat de wangpûde oan 'e binnenkant ferwûnet, jout dat gauris yn in ûntstekking en de foarming fan in abses. En as dat úteinlik knapt, en it bist kriget de pus binnen, dan komt it wol foar dat it dêr dea oan giet. By hamsters dy't as húsdier holden wurde, moat men der fierders goed om tinke dat men se gjin nútsjesmoar (*pindakaas*) en oar soksoarte kleverich guod fuorret, want hoewol't se it graach meie, kin it yn 'e wangpûden hurd wurde. Dan krije se it der net mear út en kin de wangpûde ûntstutsen reitsje.

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
|
Foar boarnen en oare literatuer, sjoch ûnder: *References*, op dizze side. |
# Koalhydraat

Glukoaze, in monosacharide
Selluloaze, in polysacharide
Yn de gemy is in **koalhydraat** (ek wol **sûker** of **sacharide** neamd) in beskaat type ferbining fan koalstof-, wetterstof- en soerstofatomen dêr't de wetterstof- en soerstofatomen mei in ferhâlding fan 2:1 by foarkomme. Ek ôfliedings mei oare eleminten en oare ferhâldings wurde wol ûnder de sûkers rekkene salang se in likense basisstruktuer hawwe.

## Yndieling fan koalhydraten

Der binne ferskate manearen om koalhydraten yn te dielen:

* op grutte fan de Molekulen
* op tal fan koalstofatomen yn it molekúl
* op gemyske reaksje

### Yndieling op grutte

Koalhydraten kinne bestean út 1, 2, inkelde of folle monosacharide-ienheden.

* monosachariden, monomearen
* disachariden, dimearen
* oligosachariden, oligomearen
* polysachariden, polymearen

### Yndieling op tal koalstofatomen

Om de koalhydraten yn te dielen op tal fan koalstofatomen wurde de telwurden (3) **tri-**, (4) **tetr-**, (5) **pent-**, (6) **heks-** ensfh. brûkt. Nei ien fan dizze telwurden komt dan de útgong **-oaze**. Bygelyks mei **heksoaze** wurde alle koalhydraten mei seis koalstofatomen miend.

### Yndieling op gemyske reaksje

Koalhydraten hawwe yn de iepen keatlingstruktuer altyd in dûbeldbûn soerstofatoom. As dit soerstofatoom oan de ein fan de keatling sit, dan is de ferbining in aldehyde en hawwe wy it oer in **aldoaze**, sit it dûbeldbûn soerstofatoom yn it midden fan de keatling, dan is de ferbining in keton en hawwe wy it oer in **ketoaze**. Aldoazen reageare maklik mei oksydearjende stoffen, ketoazen net. Aldoazen wurden ek wol redusearjende sûkers neamd. Glukoaze (dat makke wurdt troch fotosynteze) is de ferneamdste aldoaze. As oksydearjende stoffen wurde brûkt:

* Tollens, op basis fan Ag+
* Benedicts, op basis fan Cu2+
* Fehlings, ek op basis fan Cu2+

### Tabel

Tabel mei koalhydraten (monosachariden), sortearre op tal koalstofatomen en gemyske reaksje:

|  |  |  |
| --- | --- | --- |
|  | **aldoaze** | **ketoaze** |
| trioaze | glyseraldehyde | dihydroksyaseton |
| tetroaze | erytroaze treoaze | erytruloaze |
| pentoaze | arabinoaze lyksoaze ksyloaze riboaze | ksiluloaze ribuloaze |
| heksoaze | alloaze altroaze galaktoaze glukoaze guloaze mannoaze taloaze ydoaze | fruktoaze psikoaze sorboaze tagatoaze |
# Marmotten

|  |
| --- |
| Marmotten |
|  |
| In gielbealchmarmot. |
| **Taksonomy** |
| ryk: | dieren (*Animalia*) |
| stamme: | rêchstringdieren (*Chordata*) |
| ûnderstamme: | wringedieren (*Vertebrata*) |
| klasse: | sûchdieren (*Mammalia*) |
| skift: | kjifdieren (*Rodentia*) |
| ûnderskift: | iikhoarntsjes en sliepmûzen (*Sciuromorpha*) |
| famylje: | iikhoarntsjes (*Sciuridae*) |
| ûnderfamylje: | grûniikhoarntsjes en Afrikaanske beamiikhoarntsjes (*Xerinae*) |
| tûke: | grûniikhoarntsjes (*Marmotini*) |
| ûndertûke: | marmoteftigen (*Marmotina*) |
| skaai: | **marmotten** (*Marmota*) |
| Blumenbach, 1779 |
|  |

De **marmotten** of **bargemotten** (wittenskiplike namme: *Marmota*), foarmje in skaai fan 'e klasse fan 'e sûchdieren (*Mammalia*), it skift fan 'e kjifdieren (*Rodentia*), it ûnderskift fan 'e iikhoarntsjes en sliepmûzen (*Sciuromorpha*), de famylje fan 'e iikhoarntsjes (*Sciuridae*), de ûnderfamylje fan 'e grûniikhoarntsjes en Afrikaanske beamiikhoarntsjes (*Xerinae*), de tûke fan 'e grûniikhoarntsjes (*Marmotini*) en de ûndertûke fan 'e marmoteftigen (*Marmotina*). Ta dit skaai hearre 19 libbene soarten út Jeraazje en Noard-Amearika.

Marmotten binne grutte herbivoare grûniikhoarntsjes dy't almeast yn bercheftige kriten foarkomme, dêr't se ûndergrûnske hoalen oanlizze foar beskûl en om by 't winter har wintersliep yn troch te bringen. De measte marmottesoarten binne tige sosjale bisten dy't yn famyljegroepen libje en inoar foar ûnrie warskôgje mei lûde fluittoanen.

## Soarten

|  |
| --- |
| * skaai **marmotten** (*Marmota*)
	+ *incertae sedis* (fossilen; yndieling ûnwis)
		- *Marmota arizonae* †
		- *Marmota minor* †
		- *Marmota robusta* †
		- *Marmota vestus* †
	+ ûnderskaai echte marmotten (*Marmota*)
		- Alaskamarmot (*Marmota broweri*)
		- Alpenmarmot (*Marmota marmota*)
		- Altaimarmot (*Marmota baibacina*)
		- boskmarmot (*Marmota monax*)
		- Himalayamarmot (*Marmota himalayana*)
		- Kamtsjatkamarmot (*Marmota camtschatica*)
		- langsturtmarmot (*Marmota caudata*)
		- menzbiermarmot of Menzbiers marmot (*Marmota*)
		- steppemarmot (*Marmota bobak*)
		- tarbagan of Mongoalske marmot (*Marmota sibirica*)
		- wâldsteppemarmot (*Marmota kastchenkoi*)
	+ ûnderskaai rotsmarmotten (*Petromarmota*)
		- gielbealchmarmot (*Marmota flaviventris*)
		- grize marmot of iisgrauwe marmot (*Marmota caligata*)
		- Olympyske marmot (*Marmota olympus*)
		- Vancouvereilânmarmot (*Marmota vancouverensis*)
 |

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
|
Foar boarnen en oare literatuer, sjoch ûnder: *References*, op dizze side.

---

Commons

|  |  |
| --- | --- |
| Wikimedia Commons |  Ofbylden dy't by dit ûnderwerp hearre, binne te finen yn de kategory Marmot fan Wikimedia Commons.
  |

 |